33. schôdza NR SR - 9.deň - A. dopoludnia
Dátum: 2025-04-08
Poslanec: Stachura, Peter (KDH)
Druh vystúpenia: Vystúpenie v rozprave

2. Vážený pán predsedajúci, vážený pán minister, vážené kolegyne, kolegovia, na úvod mi dovoľte poďakovať ministrovi Šutajovi Eštokovi, že sa odhodlal a prišiel tuná medzi nás a že bude, dúfam, počúvať, pretože je naozaj veľa vecí, ktoré si musíme vyjasniť, tak aby nešíril dezinformácie, neklamal verejnosť, tak aby začal hovoriť pravdu. Snáď sa nám to podarí. Dovoľte na začiatok, aby som povedal zopár dôležitých vecí ohľadom tohto zákona, aby som ostal v tej vecnej rovine a potom sa budem postupne vyjadrovať aj ku tým demagogickým a klamlivým rečiam pána ministra Šutaja Eštoka z minulého týždňa. Čo sa týka tohto zákona, ktorý predkladáte, tak musím povedať a skonštatovať, že je to veľmi nešťastné riešenie. Hovorili sme to viackrát, budeme to ešte ďalej opakovať, že idete, idete odškodniť ľudí, ktorí nedodržiavali protipandemické opatrenia. Vy idete urobiť plošnú amnestiu. Nejdete odškodniť len tých, ktorí možno museli zaplatiť stravu, ktorú neskonzumovali, nejdete odškodniť len tých, ktorí sa dostali do povinnej štátnej karantény, o ktorej môžme diskutovať, vy idete odškodniť aj tých, ktorí si dávali rúška dole, ktorí ostentatívne nedodržiavali rozostupy, ktorí sa vysmievali ľuďom, ktorí dodržiavali protipandemické opatrenia. Vy idete dať facku práve týmto ľuďom. Nejde len o tých, ktorí teda dostanú odškodnenie 3,5 mil., to je naozaj až neuveriteľné, neuveriteľná drzosť, ale vy idete dať naozaj facku všetkým tým poctivým ľuďom, všetkým tým poctivým ľuďom, ktorí sa snažili dodržiavať protipandemické opatrenia, aby sme mohli túto veľkú krízu, ktorú Slovensko, ale aj celý svet, prežiť. A toto je veľmi zlá vizitka, veľmi zlá vizitka, pretože ako chceme potom, aby ľudia rešpektovali autority, ako chceme, aby sme zvládali ďalšie pandémie, ktoré prídu, ak my im dnes povieme, že jednoducho nemusíte dodržiavať v podstate nič. Preto chcem ešte raz z tohto miesta vyzvať, aby ste tento návrh stiahli, stiahli, kým je čas, pretože tento návrh môže spôsobiť Slovensku vážne škody v budúcnosti. A dobieha vás aj vaša prítomnosť, pretože práve sme svedkami slintačky a krívačky, ochorenia, ktoré je určitým spôsobom podobné aj ochoreniu COVID-19, hovoríme rovnako o vírusovom ochorení, ktoré sa nepredvídane šíri a potrebujú byť implementované rôzne protiepidemické opatrenia, aby sa tomuto šíreniu zabránilo. A rovnako ako predchádzajúca vláda pred štyrmi-piatimi rokmi, aj vy čelíte dezinformáciám. Ja spomeniem napríklad jedného dezinformátora z pravej scény pána Kotlebu, ktorý sa vyjadruje, že musíme odmietnuť tieto nezmyselné opatrenia štátu. Táto veta mala 700-tisíc vzhliadnutí. Táto veta mala 700-tisíc vzhliadnutí! Na Slovensku mnohí ľudia veria konšpiráciám a ľudia, ktorí vedia ovplyvňovať verejnú mienku, politici, verejne známe osoby, si musia dávať obrovský pozor, čo hovoria do verejného priestoru. Je to veľmi nebezpečné, ak dovolíme takýmto konšpirátorom a konšpiračným tvrdeniam sa ďalej rozvinúť. Ja budem pokračovať, čo sa šíri internetom. Slintačka a krívačka je operácia na podanie mRNA vakcín aj v tej časti populácie, ktorá sa neočkovala počas pandémie. Tajné sily sa vraj chcú zmocniť slovenských chovov a kravám podajú vakcíny a tie sa prenesú na ľudí. Takéto veci sa šíria internetom. Proti tomu musíme rázne bojovať. Je to naša povinnosť. Všetkých. Koalície aj opozície. Musíme sa zastať pravdy a povedať, že toto sú nezmysly, toto jednoducho nie je pravda. Môžem spomenúť aj vášho kolegu, ktorý nás reprezentuje v Bruseli, pána Blahu. Ten zase hovorí, že nákaza slintačky a krívačky je trest za to, že Maďarsko a Slovensko odmietajú vojensky podporovať Ukrajinu. Toto hovorí váš zástupca v Európskom parlamente. A potom my sa nebojíme pýtať našich partnerov v Európskom parlamente o peniaze, aby nám pomohli. Neuvedomujete si tieto paradoxy? Neuvedomujete si tieto paradoxy? Kde sa podela tá sociálna demokracia, ktorá bola, ktorá bola partnerom na komunikáciu? Kde ste sa odklonili? Kam idete? Úplne doprava do extrému? Vy sa bratríčkujete tuná s pánom Bombicom, vy sa tu bratríčkujete s ľuďmi, ktorí sú extrémne, v extrémnom prostredí pravicovom, ktorí manipulujú ľudí, ktorí im hovoria nepravdy. Zamyslite sa nad tým, či toto je naozaj tá sociálna demokracia, ktorú chcete na Slovensku prezentovať. Vy podporujete napríklad pána Kotlára v tom, že tu šíri paranoidné bludy, v tom, že tu šíri paranoidné bludy, že si myslí, že mRNA vakcíny sú nejakou biologickou zbraňou, ktorou všetci možno o rok, o dva, o tri vymrieme. Vy ste si ho zvolili za splnomocnenca vlády a podporujete ho. Toto sú neodškriepiteľné chyby, ktoré robíte. A vracia sa vám to ako bumerang a ja vás tu ešte raz z tejto pozície vyzývam: nedávajte takéto zákony do parlamentu! A teraz dovoľte, prejdem k tej časti, ktorú som chcel takisto pánovi ministrovi povedať, pretože tu hovorí, a teda on konštantne hovorí, že teda manažment pandémie covidu-19 bola absolútna katastrofa, zomrelo tu 20-tisíc mŕtvych, a že toto je vinou opozície terajšej, vtedajšej koalície. Rázne to odmietam a chcem postupne vysvetliť, vysvetlím jednotlivé vlny pandémie, aby sme naozaj vedeli, o čom rozprávame, aby sme tuná nešírili a nedávali nálepky ľuďom, ktoré nie sú jednoducho pravdivé a ktoré sú dezinformáciami. Tak si poďme povedať pekne po poriadku, ako to začalo. Prvá vlna pandémie začala ešte za vlády, kedy bol ministrom zdravotníctva pán Peter Pellegrini, kedy bol na štátnych hmotných rezervách pán Kajetán Kičura, kedy aj pán minister dôkladne musí poznať štátne hmotné rezervy, lebo aj on bol pri Kajetánovi Kičurovi. Tá situácia bola, žiaľ, taká, že Slovensko na veľkú pandémiu vôbec nebolo pripravené. Môžeme hovoriť o tom, aké prázdne boli sklady, aký problém bol získať rúška, aký problém bol získať rôzne ochranné materiály. Hovoril o tom kolega Majerský, že záchranári, tí ľudia v prvej línii, zdravotníci riskovali vlastné životy, lebo nemali tieto ochranné pomôcky, ktoré by mali mať, v štátnych hmotných rezervách, žiaľ, neboli. Môžme hovoriť o tom, v akom stave sa nachádzalo slovenské zdravotníctvo, ktoré ste si rozparcelovali. Rozdelili ste si ho medzi tých, ktorí sú súkromníci, súkromných investorov a časť tohto, nazvem to, zdravotného biznisu ste si nechali vo vlastných rukách. Môžme hovoriť o pánovi Širokom, môžme hovoriť o pánovi nebohom Paškovi, o tzv. košickej klike, môžme hovoriť o pánovi Rašim, môžme hovoriť o pánovi Machovi, o pánovi Foraiovi a všetko známe mená, ktoré sú známe, ale, bohužiaľ, tým, že jednoducho sa na nich vezú niektoré kauzy: predražené cétečká, predražená strava, sústavne rastúci dlh. Toto bolo zdravotníctvo, ktoré ste nechali Slovensku za desať rokov vládnutia SMER-u a HLAS-u. Ja som si prešiel nemocnice niektoré, ako vyzerali. Na niektorých intenzívkach nemáme hemofilter, čiže zariadenie, ktoré filtruje krv, aby tí ľudia, ktorým zlyhajú obličky, aby mohli prežiť. Na niektorých oddeleniach hemofilter, na intenzívnych oddeleniach vôbec nebol. Čiže ak covidový pacient dostal na tomto oddelení zástavu alebo zlyhali mu obličky, rovnalo sa to ortieľu smrti. V takomto stave ste nechali zdravotníctvo na Slovensku! Miliónové dlhy v nemocniciach, miliónové investičné deficity, katastrofa, čo sa týka personálnej oblasti. To zdravotníctvo krvácalo a vy ste sa prizerali. Vy ste sa prizerali a teraz hovoríte, že na vine, na vine celému nezvládnutiu pandémie je terajšia opozícia. No nie, nie je to tak. Treba hovoriť pravdu a treba povedať, že toto bol začiatok, tam bol začiatok, prečo tá pandémia dopadla tak, ako dopadla. A poďme ďalej. Prvá vlna pandémie, ako som spomínal, začína u pána Pellegriniho, on zaviedol veľmi prísne opatrenia, reagoval rýchlo, myslím si, že správne, rýchlejšie, ako ste reagovali pri slintačke a krívačke vy teraz, ale tie opatrenia boli veľmi-veľmi tvrdé. Bola tu celoštátna karanténa, všetci, ktorí sa vracali zo zahraničia, pamätáme si to, na štrnásť dní do intrákov zatvorení. Zatvárali sa školy, zatvárali sa iné ustanovizne, boli tuná veci, ktoré, samozrejme, výrazným spôsobom obmedzovali ľudskú slobodu, mimoriadna situácia, núdzový stav a ľudia sa báli, nevedeli, čo teraz z toho bude, videli sme obrázky z Bergama. Toto bol stav, toto bol stav prvej vlny a tú vlnu sa nám podarilo veľmi dobre prežiť, ale len vďaka týmto extrémnym opatreniam, len vďaka tomu, že ľudia sa nemohli slobodne hýbať. A celkom prirodzene po niekoľkých mesiacoch takýchto extrémnych opatrení nastala aj pandemická únava, celkom prirodzene. Nemôžete robiť takéto opatrenia dlhodobo, rok, dva, tri. Neexistuje, to sa nedá. Ani vám by sa to nepodarilo. Ani vám by sa to nepodarilo. Tú časť medzi prvou a druhou vlnou, hovoríte, že sa nič nerobilo. Nie je to pravda opäť. Musím povedať, že to nie je pravda. Robil sa pandemický plán. Pandemická komisia vznikla. Všetky plány, ktoré boli len čistý potemkin, Potemkinove dediny, nechávali ste tu Potemkinove dediny. Slovensko nebolo pripravené na masové krízy. Všetko bolo na papieri napísané, ale v realite to vôbec tak nevyzeralo. Všetko trebalo prerobiť. Bol tu najprv ústredný krízový štáb, permanentný krízový štáb, konzílium odborníkov. Hovoríte, že sa tuná vláda nespoliehala na odborníkov. Nie je to pravda opäť. Ľudia, ktorí, ktorí boli kapacity na Slovensku, prof. Krčméry, prof. Jarčuška, pani Koščálová, pani Hudečková, toto sú naše kapacity, našich odborníkov, ktorých ste vy znevažovali, ktorých ste postupne aj s tou dezinfoscénou opľúvali tak až, že sa museli báť o svoj život. Ja si dodnes pamätám, čo mi hovoril prof. Krčméry, že sa bál, keď chodili pred jeho, pred jeho dom protestovať ľudia a hovoriť, že ho zabijú. Takýmto spôsobom sme pristupovali k našim odborníkom, ale títo odborníci, vďaka týmto odborníkom sme mali aj odborné názory, čo sa má ďalej robiť. To neboli výmysly Igora Matoviča, to boli veci, ktoré boli ixkrát premýšľané v odborných kruhoch. Na to zabúdate, na to sa celkom zabúda. Poďme ďalej, druhá vlna. V druhej vlne nebolo očkovanie, ešte na začiatku nebolo ani testovanie, čo sa dalo iné robiť? Robiť tvrdé lockdowny, alebo čo? Tie tvrdé lockdowny, ako som spomínal, ľudia boli unavení, nahnevaní, vyšťavení, čiže sa tie tvrdé lockdowny nedali robiť hneď, ale Slovensko nebolo nejakou popoluškou. My sme robili všetko, čo robili aj iné krajiny. Ak prišli nové testy, začalo sa testovať. Môžme sa sporiť o tom, že či tých testov bolo veľa, alebo málo. Ale ja vám hovorím výsledok a výsledok je taký, že máme, Česká republika 5 testov na osobu za celú vlnu pandémie, Slovensko 9 testov na osobu počas celej vlny pandémie, Rakúsko 21 testov na osobu počas celej vlny pandémie. Čiže čo? Testovali sme tuná do nemoty, do bludu? Prečo sa testovalo? Lebo nebolo očkovanie. Tu bola jedna možnosť, buď eliminujeme tých, ktorí sú nakazení, alebo zatvoríme ekonomiku, čo by malo totálne devastačné škody na zdravotníctvo alebo na celý chod štátu. Čiže opäť, Slovensko tuná nebolo nejakým expertom, nejakým experimentom. Áno, môžme hovoriť o tom, že čo sa tu dialo počas toho celoplošného testovania. Aj ja som mal rozdielny názor, možno pán, nie je tu pán Matovič, ale možno potvrdí, že sme mali aj určitý ideový spor. Bavme sa o tom vecne, že či to bolo správne, alebo nie. Ale zase, sú tu jasné fakty a fakty, neviem, koľko bolo článkov v Science zo Slovenska. Možno, môžeme spočítať na prstoch jednej ruky, ale tento článok, ktorý bol uverejnený v Science, v najrešpektovanejšom časopise, jasne hovoril, že celoplošné testovanie znížilo prevalenciu ochorenia o 58 %. O 58 %. To nie sú len nejaké výmysly z Budkoviec, to nie sú výmysly z Budkoviec, toto je časopis Science, ktorý o tom hovorí. Čiže zase, čo tu rozprávate o tom, že to bolo všetko zlé? Možno sme mali testovať fokálne, na miestach, kde bola tá incidencia najvyššia. Áno, o tom sa treba rozprávať odborne, ale nemôžme hovoriť o tom, že tu testovali sme len tak mirnix-dirnix a všetko bolo zlé. Nie je to pravda. Poďme ďalej. Druhá vlna, nemali sme očkovanie, začali sme prevozy medzi nemocnicami, pretože sa tu hromadili pacienti a niektoré nemocnice nezvládali nápor. Tritisíc pacientov bolo prevezených medzi nemocnicami. Vyše 600 pacientov na ventilátoroch bolo prevezených. Ja sám osobne som zabezpečoval, aby sme mali tuná zahraničnú pomoc. Prišli tu kolegovia z Rumunska, prišli tu kolegovia z Holandska, prišli tu kolegovia z Belgicka nám pomôcť. Mali sme vybavených 40 ventilovaných lôžok v Nemecku. Mali sme vybavených 10 lôžok v Poľsku. Nemôžete hovoriť, že sme nič nerobili. Jednoducho to nie je pravda. Všetky tímy, ktoré tu boli, makali každý jeden deň. Náš tím, čo sa týka zdravotných... čo sa týka nemocnice, sa stretával každý jeden deň ráno a sledovali sme, ako môžeme maximalizovať lôžkový fond na Slovensku v tých polorozpadnutých nemocniciach. A ja chcem poďakovať všetkým zdravotníkom, že to s nami robili, všetkým záchranárom, ktorí presúvali pacientov. Vy to absolútne vymazávate. To bola obrovská operácia, ktorú sme robili každý jeden deň. Nesedeli sme niekde v posilovni v Budkovciach. Robili sme a makali každý jeden deň. Takže tu rozprávať, že nič sa nedialo, je bohapustá lož. Poďme ďalej, Slovensko malo prvého zaočkovaného skôr ako Rakúsko. 26. 12. bol prof. Krčméry zaočkovaný, skôr ako v Rakúsku. Pamätáte si, ako tu bola eufória, všetci sa chceli dať zaočkovať. Ministerstvo zdravotníctva vybuchovalo, všetci boli kritickou infraštruktúrou zrazu. Túžba dať sa zaočkovať bola vyše 70 %. Opäť to bola obrovská operácia, urobiť všetko tak, aby tie očkovacie látky, ktoré prichádzali, sa mohli dostať ku našim ľuďom. Môžme hovoriť o, môžme hovoriť o covide a o tom, že bol kúpený Sputnik, okej. Možno to bola politická chyba, lebo stála miesto aj Krajčího, aj Matoviča, aj mňa v konečnom dôsledku. Možno to bola politická chyba, ale žiadne, žiaden deficit Slovensku nehrozil, pretože Rusi odkúpili zbytné vakcíny za rovnakú cenu a 30-tisíc vakcín sa vyočkovalo. Čiže Sputnik je ak, tak možno politická chyba, ale určite nie odborná. Môžme hovoriť o momkách. NKÚ vám povedalo, že jedna, jeden antigénový test stál 3,96, 3,96, ak to bolo štátom riadené prostredníctvom mobilných odberových miest. Koľko to stálo komerčne? Od 15 do 25 eur. Zase čo hovoríte, že tuná bolo všetko zlé? Jednoducho to nie je pravda. To, že mali ľudia ako napr. Száz, ktorý prišiel po mne, 20 momiek, áno, na to sa treba pozrieť, ako je to možné, že Száz mal 20 momiek. Ako je to možné, že niektorí ľudia mali takéto veľké množstvá? Ale nehovorte, že my sme nič nerobili! Mám málo času, idem ďalej. Očkovanie, a tuná musím povedať, s tým očkovaním sa to začalo všetko babrať. V druhej vlne sme mali lepšiu úmrtnosť ako Česko, 287 na 100-tisíc obyvateľov – úmrtnosť v Česku, 236 úmrtí na 100-tisíc obyvateľov na Slovensku a 140 mali Rakúšania. Prečo Rakúšania 140? Lebo majú oveľa kvalitnejšie zdravotníctvo, nie vykradnuté a rozbité ako na Slovensku. Ale boli sme lepší ako Česi v druhej vlne. Rozbíjalo sa to v tretej vlne, pretože v tretej vlne sme sa nedali očkovať. Pretože v tretej vlne malo Slovensko len 52-percentnú zaočkovanosť oproti Česku, ktoré malo 68, a oproti Rakúsku, ktoré malo 72-percentnú zaočkovanosť. A tak vyzerali aj potom úmrtia, kým v Rakúsku ich bolo len 80, v Česku 90, u nás 140. Kto má za toto zodpovednosť? Nie ste to náhodou aj vy? Nie ste to náhodou aj vy, ktorí ste sa nechceli dať zaočkovať, ktorí ste ľudí zneisťovali? Budem končiť, ale prihlásim sa ešte do rozpravy ústnej. Ďakujem. (Potlesk.)